Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 406/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»Oltina«

PDO-RO-A0611-AM01

Meddelelsesdato: 8. juli 2021

BESKRIVELSE AF OG BEGRUNDELSE FOR DEN GODKENDTE ÆNDRING

Rettelse af navne på kommuner i det afgrænsede geografiske område

Navnene på de kommuner, der indgår i det afgrænsede geografiske område for den beskyttede oprindelsesbetegnelse »Oltina«, er blevet ændret, fordi de blev skrevet forkert på tidspunktet for udarbejdelsen af produktspecifikationen. Det er nødvendigt at anvende de korrekte navne på kommunerne, dvs. Galița og Coslugea, som det fremgår af den nuværende administrative organisation i Constanța amt, hvor de er beliggende.

Kapitel III i produktspecifikationen og punkt 6 i enhedsdokumentet ændres.

ENHEDSDOKUMENT

1. Betegnelse(r)

Oltina

2. Type geografisk betegnelse:

BOB — Beskyttet oprindelsesbetegnelse

3. Kategorier af vinavlsprodukter

1. Vine

4. Beskrivelse af vinen/vinene

Analytiske og organoleptiske kendetegn

Kortfattet tekstbeskrivelse

Hvidvine — strågul til grøngul farve med et godt syreindhold og en frugtagtig karakter — aromaer af velmodne frugter (æbler), honning, nødder, eksotiske frugter (bananer, ananas).

Rosévine — lyserød farve. De bevarer generelt deres frugtagtige aromaer (friske og ikke særligt modne skovfrugter).

Rødvine — fra mørkerød til intens purpurrød, mere eller mindre skarpe. De har en græsagtig smag og lugt, der fremhæver vinenes styrke, og er rige på phenolforbindelser, hvilket giver en fyldig fornemmelse. Når de er modnet/lagret, har de en afrundet råhed og aromaer af ribs, blåbær og chili (undertiden også violette strejf), men også aromaer af skovfrugter.

Generelle analytiske kendetegn

Maksimalt totalt alkoholindhold (i % vol.) 15 Minimalt virkeligt alkoholindhold (i % vol.) 11 Minimalt totalt syreindhold: 3,5 g/l udtrykt i vinsyre Maksimalt indhold af flygtig syre (i meq/l) 1,2 Maksimalt totalt svovldioxidindhold (i mg/l) 250

5. Ønologiske fremgangsmåder

5.1. Væsentlige ønologiske fremgangsmåder

1. Særlige ønologiske fremgangsmåder

Dyrkningspraksis

Beplantningstæthed: Mindst 3 500 planter/ha

Kunstvanding er kun tilladt i år med tørke og på betingelse af anmeldelse til ONVPV (det nationale kontor for vinavl og vin), når jordbundens vandindhold i en dybde af 0-100 cm falder til 50 % af jordfugtighedsintervallet, og under overholdelse af rimelige vandingsnormer (400-600 m3/ha).

5.2. Maksimale udbytter

1. Druer af sorterne Sauvignon, Fetească regală, Merlot og Syrah, der skal være fuldt modne, når de høstes 14 000 kg druer pr. hektar

2. Druer af sorterne Riesling italian og Crâmpoșie, der skal være fuldt modne, når de høstes 13 000 kg druer pr. hektar

3. Druer af sorterne Fetească albă, Chardonnay, Pinot gris, Muscat Ottonel og Burgund mare, der skal være fuldt modne, når de høstes 12 000 kg druer pr. hektar

4. Druer af sorterne Cabernet Sauvignon og Pinot noir, der skal fuldt modne, når de høstes 10 000 kg druer pr. hektar

5. Druer af sorten Fetească neagră, der skal være fuldt modne, når de høstes 9 000 kg druer pr. hektar

6. Druer af sorterne Sauvignon, Fetească regală, Merlot og Syrah, der skal være fuldt modne, når de høstes 87 hektoliter pr. hektar

7. Druer af sorterne Riesling italian og Crâmpoșie, der skal være fuldt modne, når de høstes 81 hektoliter pr. hektar

8. Druer af sorterne Fetească albă, Chardonnay, Pinot gris, Muscat Ottonel og Burgund mare, der skal være fuldt modne, når de høstes 74 hektoliter pr. hektar

9. Druer af sorterne Cabernet Sauvignon og Pinot noir, der skal fuldt modne, når de høstes 62 hektoliter pr. hektar

10. Druer af sorten Fetească neagră, der skal være fuldt modne, når de høstes 56 hektoliter pr. hektar

6. Afgrænset geografisk område

Constanța amt:

— Ostrov kommune: landsbyerne Ostrov, Almălău og Galiţa

— Oltina kommune: landsbyerne Oltina, Satul Nou, Răzoarele og Strunga

— Lipniabel kommune: landsbyerne Lipniţa, Coşlogea og Canlia

— Aliman kommune: landsbyerne Aliman, Dunăreni, Vlahii og Floriile

— Ion Corvin kommune: landsbyerne Ion Corvin, Viile, Crângu, Brebeni og Rariştea

— Byen Băneasa: byen Băneasa and landsbyerne Negureni og Făurei

— Chirnogeni kommune: landsbyen Chirnogeni.

7. Primære druesorter

Burgund Mare N –– Grosser Burgunder, Grossburgunder, Blaufrankisch, Kekfrankos, Frankovka og Limberger

Cabernet Sauvignon N — Petit Vidure og Bourdeos tinto

Chardonnay B — Gentil blanc, Pinot blanc og Chardonnay

Crâmpoșie B

Fetească albă B — Păsărească albă, Poama fetei, Mädchentraube, Leanyka og Leanka

Fetească neagră N — Schwarze Mädchentraube, Poama fetei neagră, Păsărească neagră og Coada rândunicii

Fetească regală B — Königliche Mädchentraube, Königsast, Kiralyleanka, Dănășană og Galbenă de Ardeal

Merlot N — Bigney Rouge

Muscat Ottonel B — Muscat Ottonel blanc

Pinot Gris G — Affumé, Grauer Burgunder, Grauburgunder, Grauer Mönch, Pinot cendré, Pinot grigio og Ruländer

Pinot Noir N — Blauer Spätburgunder, Burgund mic, Burgunder roter, Klăvner og Morillon Noir

Riesling italian B — Olasz Riesling, Olaszriesling og Welschriesling

Sauvignon B — Sauvignon Verde

Syrah N — Shiraz og Petit Syrah

8. Tilknytning til det geografiske område

Tilknytning til det afgrænsede område

Vindyrkningsarealet ligger i den sydvestlige del af Dobrogea i den vinkel, der dannes af Donau (Balta Ialomiței) og grænsen til Bulgarien, og gennemskæres af 44 grader 10 minutter nordlig bredde. De enkelte vinmarker er samlet i følgende centre: Ostrov, Băneasa, Oltina og Aliman.

Terrænet er en del af Oltinas strukturelle plateau med højder på mellem 130 og 200 m, der er adskilt af dybe dale med lette skråninger og hældninger på 10-30°. Det skal bemærkes, at de fleste vinmarker ligger på det lavereliggende niveau og navnlig på skråningerne ved dæmningerne langs Donaufloden og de afvandingsdale, der fungerer som bifloder til Donaufloden. Disse skråninger er ofte terrasseformede og vender mod nord, nordøst og nordvest.

Under påvirkning af luftstrømme skabes der et mildt, forårsagtigt mikroklima, som sikrer tidlig modning af druerne i fase I og II og langsom modning af de sene sorter.

Grundvandet har også en reduceret og ujævn gennemstrømning eller blokeres helt i de lavereliggende lag. Donaufloden og de eksisterende forhold i området skaber et mikroklima med fugtighed, varme og lys, som er gunstigt for vinstokkene.

Klimaet er specifikt for hele området og har en termisk og pluviometrisk udpræget kontinental karakter. Tm [gennemsnitstemperatur] = 11 °C (-1 °C i januar og +22 °C i juli). Pm [gennemsnitlig nedbør] = 450-500 mm (for en evapotranspiration på 650-700 mm). Gunstige helitermiske forhold: samlet solindstråling på 128 kcal/cm2 og 2 200-2 300 solskinstimer. Summen af positive temperaturer: 4 100-4 200 °C om året. Den frostfrie periode er på 204 dage. Den relative fugtighed ligger på mellem 64 og 80 %. Den laveste temperatur i januar er -30 °C og den højeste temperatur i august ca. +40 °C.

Den gennemsnitlige månedlige varighed af solindstrålingen i vækstperioden ligger på mellem 187 og 315 timer. Den månedlige gennemsnitlige lufttemperatur i vækstperioden ligger mellem 10,7 og 22 °C.

Vindyrkningsterrænet består af højdedrag med bakkede landområder ind imellem, med højder på mellem 100 og 200 m. Vintertemperaturerne gør det muligt at dyrke vinstokke i et ubeskyttet system eller anvende høje eller halvhøje former med ekstra rodudløbere ved plantens bund.

Den zonale jord er chernozem mollisol på plateauerne (brune chernozemer, typiske chernozemer, kambium- og lerudfældningschernozemer, greyzemer), mens den azonale jord på de stærkt eroderede skråninger er regosoler og eroderet jord.

Det geologiske underlag består af et tykt lag løss (30-40 m), der dækker de skiftende lag af sandsten, kalk og tertiært sand i den øvre del af Dobrogea-platformen i dette område.

På grund af beliggenheden, der betyder, at vinstokkene har gunstige klimatiske forhold og en god eksponering, at de fleste rækker er nord- eller sydvendte, samt at jorden er kalkholdig og rig på jernoxider, har de vine, der fremstilles af druesorter til vinfremstilling, særlige strukturelle egenskaber, karakteristiske smags- og duftindtryk og et livligt farveinterval. For hvidvinenes vedkommende går farven fra livlig strågul til gul eller grøngul, mens farven for rødvinenes vedkommende går fra mørkerød til intens purpurrød.

Nye kontrollerede vinfremstillingsteknologier fremhæver vinenes aromatiske kompleksitet og frugtagtige karakter.

Produktionen ligger inden for grænserne for fremstilling af kvalitetsvine på grund af beliggenheden i den sydlige del af Constanța amt, hvor solindstrålingens intensitet og varighed, temperaturen, nedbøren og den kalkholdige jord med et højt indhold af jernoxider er gunstig for produktionen af strukturerede vine, der er rige på elementer af afgørende betydning for vine med kontrolleret oprindelsesbetegnelse (sukkerindhold, tørstofindhold, syreindhold, aromaforbindelser, phenolforbindelser osv.).

Terrænet spiller en vigtig rolle for kvaliteten af de hvide og røde druer, og de østvendte skråninger er at foretrække, navnlig i det midterste område. Under rolige atmosfæriske forhold sikrer dette en langsom luftcirkulation hen over skråningerne. Anthocyaninpigmenter akkumuleres bedre i druer, der dyrkes på skråninger, end i druer, der dyrkes på flade arealer.

Det meget udprægede fastlandsklima er gunstigt for rødvinene, idet det øger mængden af strålingsenergi fra terrænets former, øger respirationen, reducerer andelen af organiske syrer i druerne og sikrer, at druerne har et passende syreindhold, når de er teknologisk modne.

De vine, der fremstilles, er fyldige, ofte med restsukker, der gør dem egnede til lagring, og deres alkoholindhold ligger ofte over tærsklen på 12 % vol.

9. Andre vigtige betingelser (emballering, mærkning og andre krav)

Betingelser for afsætningen

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Ingen supplerende bestemmelser.

Link til produktspecifikationen

https://www.onvpv.ro/sites/default/files/caiet_sarcini_doc_oltina_modif_cf_cererii467_21.02.2019_no_track_changes.pdf

(1) EFT L 9 af 11.1.2019, s. 2.